Сыт бгыхэм щекIуэкIыр?
Ингушым и «Эгикал» комплексым щхьэзакъуэрыбанэ зэхэтымкIэ «Бгыхэм щекIуэкI бэнэкIэ» М-1 Challenge зэпеуэ илъэс етIуанэ хъуауэ къыщызэрагъэпэщ.
Зэпеуэр къыщIадзащ Ингушым щэнхабзэм и лэжьакIуэхэм къызэрагъэпэща концертымкIэ. ИтIанэ бэнэныр яублащ.
Утыкум япэу къихьащ Хъусин Русланрэ, «Fighting Eagle» клубым щыщ Фомин Иванрэ. Ди спортсменым хьэрхуэрэгъу лъэщ дыдэ къыпэщIэхуа пэтми, бжьыпэр иубыдын лъэкIащ.
Хъусин Руслан Куба къуажэм къыщалъхуащ, ар и гъэсэнщ тренер Мамхэгъ Iэдэм. ТекIуэныгъэ къэзыхьэхуа щIалэр Урысейм спортымкIэ и мастерщ, 2011 гъэм ныбжьыщIэхэм я деж пашэныгъэ къыщыхьынымкIэ екIуэкIа къэрал зэхьэзэхуэм щытекIуащ, УФ-м и Кубокым жэз медалыр къыщихьащ.
«Хъусин Руслан IэкIуэлъэкIуагъэрэ зэфIэкI лъагэрэ къигъэлъэгъуащ. Абы и ерыщагъым, текIуэныгъэм зэрыхуэпабгъэм гугъэ уагъэщI республикэм и щIыхьыр нэхъри лъагэу иIэтыну, абы хуэдэ щIалэгъуалэ зэрыдиIэми дрогушхуэ», — жиIащ зэпеуэм кIэлъыплъа КъБР-м спортымрэ туризмэмкIэ и министр АфIэунэ Аслъэн.
Багъ Олег и япэ зэIущIэм Болгарием и лIыкIуэ Стоянов Георгий бжыгъэр 10:8-уэ хигъэщIащ. АрщхьэкIэ и Iэпкълъэпкъым игъуэтауэ щыта фэбжьым адэкIэ зэпеуэм пищэну Iэмал къритакъым.
Гъэунэ Светланэ,
КъБР-м Спортымрэ туризмэмкIэ и
министерствэм и пресс-IуэхущIапIэм и лэжьакIуэ.
